b'\n_START_ARTICLE_\nKonji\xc5\xa1ka gora\n_START_PARAGRAPH_\nKonji\xc5\xa1ka gora je podolgovato pogorje z ve\xc4\x8d vrhovi v osrednjem delu Bo\xc4\x8dkega pogorja. _NEWLINE_Pogorje tvori naravno pregrado med Dravinjskimi goricami in Celjsko kotlino._NEWLINE_Iz glavnega grebena Konji\xc5\xa1ke gore izstopa sedem vrhov. Na zahodu je Jurjev vrh (674 mnm), sledijo mu Srobotni vrh (996 mnm), najvi\xc5\xa1ji vrh Stolpnik (1012 mnm), Jelenov vrh (924 mnm), Tolsti vrh (870 mnm), Babi\xc4\x8d (749 mnm) in Golo rebro (600 mnm)._NEWLINE_Na zahodni strani Konji\xc5\xa1ka gora meji na dolino Tesnice, na vzhodni strani na potok \xc5\xbdi\xc4\x8dnico s sotesko Sotensko. Konji\xc5\xa1ko goro sestavljajo triasni apnenci in dolomiti, na jugovzhodni strani so permske kamnine. Pora\xc5\xa1\xc4\x8dena je z bukovimi in jelovo-bukovimi gozdovi, poselitev in prometnice so segle le na obrobje.\n_START_SECTION_\n14. divizija NOVJ\n_START_PARAGRAPH_\nMed drugo svetovno vojno se je na \xc5\xa1ir\xc5\xa1em obmo\xc4\x8dju gore bojevala partizanska 14. divizija, januarja 1945 je imela v spopadih med Konji\xc5\xa1ko goro in Dramljami precej\xc5\xa1nje izgube.\n_START_SECTION_\nDostop\n_START_PARAGRAPH_\nOd pokopali\xc5\xa1ke cerkve sv. Ane na Zgornji Pristavi smerokazi na zgornji vzhodni strani pokopali\xc5\xa1\xc4\x8da usmerjajo do razvalin starega gradu. Pod gradom leva pot vodi na Razgledno skalo (750 m) in naprej proti kartuziji, pot proti Stolpniku pa vodi navzdol po gozdni cesti na lokalno cesto, ki je speljana iz Konjic preko Konji\xc5\xa1ke gore. Markacije usmerjajo po tej cesti navzgor, po 100 metrih pa zavijemo s ceste levo navzgor. Po strmem za\xc4\x8detnem delu pot pre\xc4\x8dka prej omenjeno cesto, na predelu imenovanem Velika Ravna. Pe\xc5\xa1pot se nadaljuje po lovski stezi skozi \xc5\xbee zaraslo poseko. (za nami je strmi del in polovica poti \xe2\x80\x93 1 ura)._NEWLINE_Steza se nato nekoliko spusti navzdol, do zelo razgledne gozdne ceste, ki se polagoma rahlo vzpenja vse do razpotja pri Grofovem \xc5\xa1tantu (820 m), tj. prevalu med najvi\xc5\xa1jim Stolpnikom na zahodu in vzhodno le\xc5\xbee\xc4\x8dim Jelenovim vrhom. Pot se pri lovski ko\xc4\x8di po gozdni vlaki proti severozahodu vzpne na pobo\xc4\x8dje Stolpnika in do razglednega stolpa. Skupno 2 uri hoje.\n_START_SECTION_\nRastlinstvo\n_START_PARAGRAPH_\nPo slemenu Konji\xc5\xa1ke gore poteka meja med ilirskim in srednjeevropskim rastlinstvom. Pri \xc5\xbdi\xc4\x8dah je nahajali\xc5\xa1\xc4\x8de \xc5\xbdi\xc4\x8dkega grobelnika (Alyssum montanum ssp. pluscanescens).'